ЦIыхухэм ядоIэпыкъу
Бахъсэн район администрацэм и пресс-IуэхущIапIэм и унафэщI Чылар Аринэ хъыбар къызэрыдигъэщIамкIэ, #Мы Вместе урысейпсо акцэм хыхьэу екIуэкI «ШхынкIэ дэIэпыкъун» Iуэхум ипкъ иткIэ, Бахъсэн районым и волонтёрхэм ерыскъы зэмылIэужьыгъуэхэр Iэрагъэхьащ хуэмыщIауэ, жьы хъуауэ, и узыншагъэм къызэримыхьым къыхэкIыу зи Iуэху зыхуземыхуэжу цIыхуи 141-м.
Зи ныбжьыр илъэс 65-м щхьэдэхауэ зыхуей хуэмызэхэм шхынхэкIхэр иратыну унафэ зыщIар акционерхэм я «Альфа Групп» зэгухьэныгъэращ (ар урысейпсо акцэм мылъкукIэ и щIэгъэкъуэнщ).
Iуэхур зэфIэзыгъэкIар «Къэбэрдей-Балъкъэр Республикэм волонтёрствэм зегъэужьынымкIэ и центрырщ, «Волонтёр-дохутырхэр» урысейпсо жылагъуэ IэнатIэм КъБР-м щиIэ щIыналъэ къудамэмрэ Урысейпсо цIыхубэ фронтымрэ я дэIэпыкъуэгъуу.
КъБР-м и Iэтащхьэм и жэрдэмкIэ, унагъуэ хуэмыщIарэ сабий ныкъуэдыкъуэ зиIэу 392-м шхынхэкIкIэ дэIэпыкъунущ. Ахэр зыхуэфащэхэм Iэрагъэхьэнущ щIэныгъэ щрагъэгъуэт IуэхущIапIэхэм я лэжьакIуэхэм.
Бахъсэн къалэми щрагъэкIуэкI бын куэд щIапI, зыхуей хуэмызэ, сабий сымаджэ зиIэ унагъуэхэм защIэгъэкъуэным хуэгъэза Iуэху щхьэпэхэр. «КъБР-м и Iэтащхьэ КIуэкIуэ Казбек и унафэкIэ, Бахъсэн къалэм къыIэрыхьащ цIыху щхьэхуэхэм яхухэха шхынхэкI-хэр. Псори зэхэту коробкэ 694-рэ къашащ, ахэр щIэныгъэ щрагъэгъуэт IуэхущIапIэхэм я лэжьакIуэхэм зэбграшыжынущ», — къытхуетх редакцэм къалэ администрацэм и пресс-лэжьакIуэ Балъкъыз Iэминэ.
Мы дэIэпыкъуныгъэм и пэ къихуэу, Бахъсэн къалэ округым хурагъэшащ шхыныгъуэ зэмылIэужьыгъуэхэр зэрылъ коробкэу 216-рэ.
ИСТЭПАН Залинэ.
